રોમૅન્ટિક-ડ્રામા પ્રકારની ‘ફિતૂર’ની સ્ટોરી નૂર ખાન અને ફિરદૌસ નકવીની આસપાસ ફરે છે. કાશ્મીરી નૂર (આદિત્ય રૉય કપૂર) નાનો હોય છે ત્યારે પહેલી વાર ફિરદૌસ (કૅટરિના કૈફ)ને મળે છે અને નાનપણથી જ તેના પ્રેમમાં પડે છે. ફિરદૌસ બેગમ હઝરતની દીકરી છે તો નૂર બહુ જ સામાન્ય પરિવાર સાથે જોડાયેલો છે. શ્રીમંત-તવંગરની દુનિયાના ભેદભાવ વચ્ચે બન્ને જુદાં પડી જાય છે, પણ નૂરના મનમાં ફિરદૌસ અંકાઈ ગઈ છે. જીવનભર. નૂર પોતાની આર્ટની કરીઅર આગળ વધારવા હવે દિલ્હી આવી જાય છે. દિલ્હીની હાઈ સોસાયટીમાં તેની ઓળખાણ નવેસરથી ફિરદૌસ સાથે થાય છે અને અહીં પણ બેગમ નવેસરથી વિલન બનીને બન્ને વચ્ચે ઊભી રહી જાય છે. ઇશ્ક શરીર મેળવવાનો એક શૉર્ટકટ છે એવી માન્યતાનો ભોગ બનેલી બેગમ ઇચ્છે છે કે ફિરદૌસ નૂરને છોડી દે તો નૂરની આસપાસના લોકો પણ માને છે કે ધનિક હંમેશાં ગરીબોનો ઉપયોગ કરે છે. પ્રેમ કરનારાં નૂર અને ફિરદૌસને એક થવું છે, પણ તેમને જુદાં પાડનારા અનેક છે. જુદા કરવાની આ રીતમાં એક તબક્કે તો પ્રાંતવાદ પણ ઉમેરાઈ જાય છે.